Гэта было невялікае, але надзвычай цікавае падарожжа ў беларускую мінуўшчыну, прычым з такім аўтарытэтным экскурсаводам, як сам прафесар, ды яшчэ археолагам Андрэем Вайцяховічам. Нагадаю, навукова-музейная экспазіцыя “Развіццё археалагічнай навукі ў НАН Беларусі”, якую называюць Археалагічным музеем, разгорнута ў акадэмічным Інстытуце гісторыі. Прычым гэта ўнікальная, адзіная спецыялізаваная экспазіцыя ў Беларусі, аналагаў якой, па словах Аляксандра Аляксандравіча, няма ў ніводнай з Акадэмій навук іншых еўрапейскіх краін. Уразіла мяне, як разумна там усё зладжана: на невялікай плошчы прадумана, з добрым мастацкім густам прадстаўлена ўсё найлепшае і найцікавейшае, каштоўнае для навукі, што знайшлі ў нашай зямлі пад час раскопак і збераглі беларускія археолагі. Вось таму пра музей і варта расказаць асобна.